Bullshit!

Bullshit! (dar žinoma kaip Penn & Teller: Bullshit!) – JAV dokumentinės komedijos televizijos šou, nuo 2003 m. sausio 24 d. iki 2010 m. rugpjūčio 12 d. rodytas kabelinės televizijos Showtime tinkle. Laida susilaukė pasaulinės sėkmės, buvo rodyta Australijoje, Brazilijoje, Kanadoje, Naujojoje Zelandijoje, Švedijoje, Jungtinėje Karalystėje, nominuota trylikai Primetime Emmy apdovanojimų, bet nepelnė nė vieno. Laidos vedėjai – vieni garsiausių šiuolaikinių iliuzionistų, Peno ir Telerio duetas.

Apžvalga 
Šou yra skirtas įvairių populiarių šių laikų mitų, visuomenėje paplitusių klaidingų įsitikinimų demaskavimui, skepticizmo ir kritiško mąstymo propagavimui. Kiekviena laida yra skirta vienai ar dviem koncepcijoms atskleisti. Pavyzdžiui: kriptozoologija, genetiškai modifikuoto maisto baimė, feng šui, kreacionizmas, PETA, Motina Teresė ir kiti.

Peno ir Telerio tikslas yra panašus į iliuzionistų Hario Hudinio bei James Randi veiklą, kurie taip pat dar yra žinomi šarlatanų, teigiančių turį antgamtinių galių, demaskavimu.

Kaip ir kituose jų pasirodymuose, beveik visada kalba tik Penn’as, o Teller’is visada tyli, išskyrus pilvakalbystę, kai „kalba“ kokia nors lėlė ar panašiai.

Didelė dalis šou laidų yra pažymėtos N-14 ar panašiai, dėl naudojamų keiksmažodžių, kartais – atvirų erotinių vaizdų (ypač kai gvildenamos su seksu susijusios temos). Kritikuojamos koncepcijos palaikytojai iš už kadro atvirai vadinami idiotais, šiknaskylėm ar kitais angliškais epitetais, dėl ko laida susilaukia kritikos. Dažniausiai tai daroma išklausius interviu su jais, kai Penn’as neva stebisi dėl tokio nusikalbėjimo. Jei toje pačioje laidoje rodomas kitas interviu su tuo pačiu žmogumi fragmentas, jis pristatomas maždaug taip: „o dabar vėl paklausysime, ką pasakys tas asshole (liet. šiknaskylė)“.

Penn’as ir Teller’is labai retai aštriai atsiliepia apie įvairiais gandais tikinčius žmones, visa jų ugnis nukreipta į tokį tikėjimą propaguojančius, o ypač – iš jo besipelnančius. Pavyzdžiui, rodant interviu su apie Jėzaus nukryžiavimą jokio pagrindo neturinčias teorijas dėstančiu pseudomokslininku, Penn’as pakomentavo „man visa tai panašu į situacijų komediją“. Toliau po kiekvieno jo nuomone neteisingo teiginio pasigirsdavo juoko užsklandos. Taip pat, atsiliepdamas į kritiką, laidoje apie vaiduoklių gaudytojus, rodant vieną jų grupę, Penn’as pasakė „dažnai susilaukiame kritikos, kad mūsų laidoje rodomi žmonės atrodo kaip idiotai. Todėl dabar pabandysime padaryti atvirkščiai, ir šituos idiotus pavaizduoti šauniai“. Toliau laidoje kur tik buvo rodoma ta vaiduoklių gaudytojų grupė, būdavo leidžiamas elektroninės muzikos garso takelis, pakeičiamos spalvos ir filmavimo kampai, sulėtinamas rodymas taip, kad susidarytų įspūdis jog čia meninis filmas.

Taip pat laida kritikuojama esą oponentų pasisakymus rodo ištrauktus iš konteksto, tačiau jie patys tai neigia. Kita vertus, vienoje laidos apžvalgoje „The New York Post“ buvo parašyta „apgaudinėdami žmones ir imdami iš jų už tai pinigus, šarlatanai paverčia savo klientus kvailiais. Ši laida atsilyginimui daro tą patį iš jų, tik neima pinigų“.

Visada apklausiama ir kita pusė, paprastai – mokslininkai, aptariamos temos specialistai. Dažnai imama interviu ir su iliuzionistu James Randi, patyrusiu šarlatanų demaskuotoju.

 Nemoksliniai eksperimentai 
Dažnoje laidoje vyksta eksperimentai, kaip Penn’as juos pristato „mūsų garsieji nemoksliniai eksperimentai“. Tai yra įvairūs moksliniu metodu paremti eksperimentai patikrinti vieną ar kitą teiginį, pavyzdžiui, – feng šui veikimą. Moksliniais jų negalima pavadinti dėl per mažos ir nereprezentatyvios statistinės imties, pačios laidos pobūdžio ir kitų priežasčių.

Pavyzdžiui, apklausiant gatvėje daugelis žmonių teigė, jog perka vandenį buteliuose todėl, kad jis skanesnis, nei iš čiaupo. Tačiau davus jiems paragauti iš dviejų nežymėtų butelių – vienas su pirktiniu vandeniu, kitame vanduo iš čiaupo – 75 % respondentų skanesniu įvertino čiaupo vandenį.

 Pasyvus rūkymas 
Pirmojo sezono penktoje laidoje buvo parodyta, kad pasyvus rūkymas tėra mitas, o iš tiesų žmogui tai nėra kenksminga. Tačiau Robert Todd Carroll, Skeptiko žodyno autorius, detaliau pastudijavęs šią žalą paneigiančius tyrimus bei kitą medžiagą nusprendė, kad tyrimai buvo nemoksliški, ir iš tiesų pasyvus rūkymas daro žalą. Kai JREF organizuojamame skeptikų suvažiavime The Amaz!ng Meeting duetas buvo paklaustas apie tai, atsakė, jog jie klydo ir kito sezono laidoje apie tai paskelbs.

 Pavadinimas 
Laisvai verčiant, angliškas žodis bullshit reiškia mėšlą. Anglų kalboje jis dažnai vartojamas apibūdinti „tauškalus“, vertintojo nuomone tuščias, pagrindo neturinčias kalbas, neteisingas istorijas ar panašiai.

Šis pavadinimas bei laidos stilius buvo pasirinktas ir dėl teisinių priežasčių. Išvadinus aptariamus žmones šarlatanais arba melagiais, gali tekti bylinėtis ir įrodinėti, kad tai ne šmeižtas. Tuo tarpu vadinti šlamštu, mėšlu ar kitais vulgariais žodžiais yra teisiškai saugu. Apie tai Penas paaiškino jau pačioje pirmoje laidoje.

 Apdovanojimai 
 2004: Writer's Guild of America – geriausia komedija
 2008: Independent Investigations Group Awards – už „mokslinio ir kritinio mąstymo skatinimą mainstream'' pramogose“

Taip pat laida įvairiose kategorijose ne kartą buvo nominuota Primetime Emmy apdovanojimui, bet nepelnė nė vieno.

Išnašos

Nuorodos 
 Oficiali svetainė
 
 Bullshit!  svetainėje TV.com
 Straipsnis apie laidą  (anglų k.)

JAV televizijos laidos